-----------------------------------------------------------------------
  2. ปัจจัยความเสี่ยง

  -----------------------------------------------------------------------

  2.1 ความเสี่ยงเกี่ยวกับการประกอบธุรกิจ

  2.1.1 ความเสี่ยงจากการประกอบธุรกิจของบริษัท

-   ความเสี่ยงจากการพึ่งพิงลูกค้ารายใหญ่

  บริษัทนำเข้า จำหน่ายสารเคมีและอุปกรณ์ที่ใช้ในโรงงานอุตสาหกรรมต่างๆที่สำคัญ ได้แก่
  โรงแยกก๊าซ โรงกลั่นน้ำมัน และโรงงานปิโตรเคมี เป็นต้น
  ซึ่งส่วนใหญ่เป็นผู้ผลิตในอุตสาหกรรมพื้นฐานของประเทศ
  โดยบริษัทมีรายได้จากการขายสินค้าให้แก่ลูกค้ารายใหญ่ 3 รายแรก ในสัดส่วนร้อยละ 51.83
  ร้อยละ 46.71 และ ร้อยละ 44.78 ของรายได้จากการขายรวม ในปี 2551, 2522 และ
  2553 ตามลำดับ โดยมีสัดส่วนที่ลดลงในแต่ละปี
  จากความสำเร็จในการขยายฐานลูกค้ารายใหม่และผลิตภัณฑ์ใหม่

  ลูกค้ารายใหญ่ของบริษัทส่วนใหญ่มีลักษณะการประกอบธุรกิจแยกเป็นหลายกลุ่มธุรกิจ
  โดยในแต่ละกลุ่มธุรกิจมีความต้องการสินค้าของบริษัทแตกต่างกันไปในหลายกลุ่มสินค้า
  และมีการสั่งซื้อสินค้าจากบริษัท รวมทั้งการติดต่อ เจรจา ต่อรองกับบริษัท
  แยกกันในแต่ละกลุ่มธุรกิจ
  ซึ่งเมื่อรวมรายได้จากการขายสินค้าให้แต่ละกลุ่มธุรกิจของลูกค้ารายใหญ่รายหนึ่งๆ
  จะมีสัดส่วนที่สูงเมื่อเทียบกับรายได้จากการขายรวมของบริษัท ทั้งนี้
  เมื่อพิจารณาสัดส่วนการขายสินค้าให้แก่ลูกค้ารายใหญ่ในแต่ละปีของช่วงระยะเวลา 3 ปีที่ผ่านมา
  จะเห็นว่าในปี 2551 บริษัทมีรายได้จากการขายสินค้าให้แก่ลูกค้ารายใหญ่รายหนึ่ง
  ที่มีสัดส่วนเกินกว่าร้อยละ 30 ของรายได้จากการขายรวม แต่สำหรับปี 2552 และ ปี 2553
  บริษัทไม่มีรายได้จากการขายสินค้าให้แก่ลูกค้ารายใดรายหนึ่งเกินกว่าร้อยละ 30
  ของรายได้จากการขายรวมของบริษัท

  บริษัทอาจมีความเสี่ยงจากการพึ่งพิงลูกค้ารายใหญ่ในระดับหนึ่ง
  แต่หากพิจารณาถึงความต้องการของลูกค้ารายใหญ่
  สินค้าของบริษัทก็มีความจำเป็นที่ลูกค้าต้องใช้อย่างต่อเนื่อง
  และสินค้าบางประเภทจำเป็นต้องใช้ในกระบวนการผลิตของลูกค้า
  เนื่องจากสินค้าดังกล่าวบริษัทเป็นตัวแทนจำหน่ายของผู้ผลิตรายใหญ่ที่มีชื่อเสียงในต่างประเทศ
  ซึ่งลูกค้าของบริษัทให้การยอมรับในการใช้ผลิตภัณฑ์จากผู้ผลิตดังกล่าวในกระบวนการผลิตของลูกค้า
  ดังนั้นลูกค้าจึงมีความต้องการซื้อสินค้าของบริษัทอย่างต่อเนื่อง

  บริษัทมีความสัมพันธ์ที่ดีกับลูกค้าดังกล่าวมาโดยตลอด
  ซึ่งนอกเหนือจากการขายสินค้าและอุปกรณ์ประเภทต่างๆแล้ว บริษัทยังให้คำปรึกษาที่เกี่ยวข้อง
  รวมทั้งให้บริการหลังการขาย โดยทีมงานขายที่มีความรู้และประสบการณ์ในธุรกิจเป็นอย่างดี
  บริษัทมีการประเมินความพึงพอใจของลูกค้าต่อการให้บริการของบริษัทอย่างสม่ำเสมอเพื่อนำมาปรับปรุง
  อีกทั้งยังให้คำแนะนำและวางแผนร่วมกับลูกค้าเพื่อเพิ่มประสิทธิภาพของการให้บริการ
  ตลอดจนมีการปฏิบัติตามเงื่อนไข กฎเกณฑ์ ข้อกำหนดของลูกค้าอย่างครบถ้วน
  ทำให้บริษัทได้รับความไว้วางใจจากลูกค้าด้วยดีมาโดยตลอด นอกจากนี้
  ทางบริษัทจะยังคงนโยบายการหาลูกค้าและผลิตภัณฑ์ใหม่ ๆ เพิ่มเติม
  เพื่อลดการพึ่งพิงลูกค้ารายใดรายหนึ่งมากเกินไป

-   ความเสี่ยงจากการเปลี่ยนแปลงราคาต้นทุนสินค้า

  สินค้าเคมีภัณฑ์ที่บริษัทจำหน่ายส่วนใหญ่เป็นผลผลิตของอุตสาหกรรมปิโตรเคมี
  ซึ่งมีราคาผันแปรตามราคาน้ำมันดิบในตลาดโลกและภาวะอุตสาหกรรมปิโตรเคมีที่มีการเปลี่ยนแปลงเป็นวัฏจักร
  ทำให้บริษัทมีความเสี่ยงในเรื่องของต้นทุนสินค้า
  ซึ่งอาจส่งผลกระทบต่อกำไรขั้นต้นของบริษัทอย่างหลีกเลี่ยงไม่ได้

  ต้นทุนขายส่วนใหญ่ของบริษัทเป็นต้นทุนสินค้า
  บริษัทมีการติดตามสภาวะการเคลื่อนไหวของราคาเคมีภัณฑ์ทั้งในประเทศและต่างประเทศ
  ตลอดจนแนวโน้มของราคาน้ำมันดิบในตลาดโลกอย่างสม่ำเสมอ
  เพื่อเตรียมพร้อมกับการเปลี่ยนแปลงราคาต้นทุนสินค้าของบริษัท
  และเพื่อวางแผนการขายและวางแผนการบริหารสินค้าคงคลังได้อย่างมีประสิทธิภาพ

  อย่างไรก็ตามความเสี่ยงของบริษัทจากการเปลี่ยนแปลงราคาสินค้าในตลาดโลกจากปัจจัยดังกล่าวอาจถูกจำกัดลงได้ในระดับหนึ่ง
  เนื่องจากลูกค้าส่วนใหญ่ของบริษัทเป็นลูกค้าที่อยู่ในธุรกิจน้ำมัน และปิโตรเคมี
  ซึ่งมีความเข้าใจในสภาวะ แนวโน้ม และวัฏจักรของราคาวัตถุดิบดังกล่าวอยู่แล้ว
  ทำให้บริษัทมีความยืดหยุ่นในการกำหนดราคาขายสินค้าได้
  หากมีการเปลี่ยนแปลงในปัจจัยอันมีผลต่อราคาสินค้าดังกล่าว
  ประกอบกับสินค้าที่บริษัทสั่งซื้อหรือนำเข้ามาเพื่อจำหน่ายส่วนใหญ่จะมีคำสั่งซื้อจากลูกค้าแล้ว
  หรือเป็นสินค้าที่มีการทำสัญญาซื้อขายกับลูกค้าเป็นรายปีและมีการกำหนดราคาซื้อขายที่แน่นอนอยู่แล้ว
  สำหรับสินค้าที่เก็บสต็อกเพื่อรอคำสั่งซื้อจากลูกค้าจะมีปริมาณไม่มากนัก
  โดยการเก็บสต็อกสินค้าในลักษณะนี้จะเป็นสินค้าบางประเภทหรือสินค้าที่จำหน่ายให้กับลูกค้ารายย่อยเป็นส่วนใหญ่

-   ความเสี่ยงจากการพึ่งพาผู้ผลิตสินค้า (Principle) รายใหญ่

  การประกอบธุรกิจของบริษัทเป็นการนำเข้าและจัดจำหน่ายสินค้าประเภทสารเคมี
  และอุปกรณ์สำหรับใช้ในโรงงานอุตสาหกรรมต่างๆ ซึ่งสินค้าหลักๆที่บริษัทจัดจำหน่าย
  บริษัทได้เป็นตัวแทนจำหน่ายให้กับผู้ผลิตรายใหญ่ 3 ราย ได้แก่ 1) UOP LLC
  ซึ่งเป็นบริษัทขนาดใหญ่ในประเทศสหรัฐอเมริกา
  เป็นผู้จัดหาเทคโนโลยีที่ทันสมัยสำหรับอุตสาหกรรมกลั่นน้ำมัน แยกก๊าซธรรมชาติ ปิโตรเคมี
  และอุตสาหกรรมการผลิตที่สำคัญมานานกว่า 90 ปี โดยบริษัทได้เป็นตัวแทนจำหน่ายสินค้าให้กับ
  UOP LLC ตั้งแต่ปี 2538 2) PALL Corporation ซึ่งเป็นบริษัทในประเทศสหรัฐอเมริกา
  เป็นผู้ผลิตรายใหญ่ของโลกและมีชื่อเสียงในผลิตภัณฑ์เกี่ยวกับระบบการกรอง (filtration)
  การแยก (separation) และการทำให้บริสุทธิ์ (purification)
  โดยบริษัทได้เป็นตัวแทนจำหน่ายสินค้าของ PALL Corporation ตั้งแต่เดือนมิถุนายน ปี 2539
  และ 3) บริษัท ทีโอซี ไกลคอล จำกัด ซึ่งเป็นบริษัทย่อผลิตภัณฑ์ใหม่ของบริษัท ปตท.เคมิคอล
  จำกัด (มหาชน) โดยบริษัทได้เป็นตัวแทนจำหน่ายสาร Monoethylene Glycol (MEG) และ
  Diethylene Glycol (DEG) ที่ใช้ในอุตสาหกรรมสี และตัวทำละลาย อุตสาหกรรมสิ่งทอ
  ผลิตเม็ดพลาสติค ผลิตขวดน้ำ และผลิตเรซิ่น ให้กับบริษัท ทีโอซี ไกลคอล จำกัด ตั้งแต่ปี 2549

  ในปี 2551-2553 บริษัทได้สั่งซื้อสินค้าจากผู้ผลิตรายใหญ่สามรายดังกล่าว รวมกันประมาณร้อยละ
  60.43 ร้อยละ 56.86 และ ร้อยละ 58.79 ของยอดสั่งซื้อสินค้าทั้งหมดตามลำดับ
  ที่เหลือจะเป็นการสั่งซื้อจากผู้ผลิตรายอื่นๆ หรือผู้นำเข้ารายย่อยๆ หลายราย
  ทางบริษัทมีนโยบายการจัดหาผลิตภัณฑ์ใหม่ๆ
  ทั้งจากผู้ผลิตปัจจุบันและผู้ผลิตรายใหม่เพื่อเพิ่มความหลากหลายและต่อยอดธุรกิจหลักของบริษัทอย่างสม่ำเสมอ

  บริษัทได้รับแต่งตั้งเป็นตัวแทนจำหน่ายสินค้าและอุปกรณ์กับผู้ผลิตสินค้ารายใหญ่ดังกล่าว
  โดยสัญญาเป็นตัวแทนจำหน่ายส่วนใหญ่มีอายุประมาณ 1 - 3 ปี
  และมีเงื่อนไขในการต่ออายุสัญญาไว้อย่างชัดเจน
  แต่อย่างไรก็ตามบริษัทอาจมีความเสี่ยงจากการที่คู่สัญญาไม่ต่ออายุสัญญาหรือขอยกเลิกสัญญาเมื่อครบกำหนด
  ซึ่งจะทำให้บริษัทสูญเสียรายได้จากการเป็นตัวแทนในการจำหน่ายสินค้านั้นๆ

  อย่างไรก็ดีบริษัทได้เป็นตัวแทนในการจำหน่ายสินค้าให้กับผู้ผลิตรายใหญ่ ได้แก่ UOP LLC และ
  PALL Corporation เป็นระยะเวลา 14 - 15 ปี และเป็นตัวแทนจำหน่ายสินค้าให้กับบริษัท
  ทีโอซี ไกลคอล จำกัด เป็นระยะเวลาประมาณ 5 ปี
  ตลอดระยะเวลาที่ผ่านมาบริษัทมีความสัมพันธ์อันดีและได้รับความไว้วางใจจากผู้ผลิตดังกล่าวอย่างต่อเนื่องมาโดยตลอด
  บริษัทมีแนวโน้มการสั่งซื้อสินค้าจากผู้ผลิตเพิ่มขึ้นตามการเติบโตของยอดขายของบริษัท
  ทำให้มีความเชื่อมั่นว่าบริษัทจะได้รับการต่ออายุสัญญาการเป็นตัวแทนจำหน่ายสินค้าให้กับผู้ผลิตดังกล่าวอย่างต่อเนื่องต่อไปในอนาคต
  นอกจากนี้บริษัทไม่เคยมีประวัติไม่ได้รับการต่อสัญญากับผู้ผลิตรายใหญ่ดังกล่าวตลอดระยะเวลาที่ผ่านมา
  นอกจากนี้ บริษัทจะยังคงนโยบายการจัดหาผลิตภัณฑ์ใหม่ ๆ
  ที่สอดคล้องกับธุรกิจของบริษัทเจากผู้ผลิตที่มีคุณภาพเข้ามาเสริมตลาด
  เพื่อต่อยอดธุรกิจและกระจายความเสี่ยงจากการพึ่งพึงผู้ผลิตรายหนึ่งรายใดมากเกินไป

  1.2 ความเสี่ยงจากผลประกอบการของบริษัทร่วม

  บริษัทมีเงินลงทุนในบริษัท บางจากไบโอฟูเอล จำกัด (“บางจากไบโอฟูเอล”)
  สัดส่วนการถือหุ้นร้อยละ 30 ซึ่งเป็นบริษัทร่วมของบริษัท
  โดยบริษัทรับรู้ส่วนแบ่งกำไร/ขาดทุนจากเงินลงทุนดังกล่าวในงบการเงินของบริษัทตั้งแต่ปี 2551
  ซึ่งเป็นปีที่บริษัทเข้าลงทุนในบริษัทดังกล่าวเป็นต้นมา ทั้งนี้ในปี 2551-2552
  บางจากไบโอฟูเอลอยู่ในช่วงเริ่มต้นโครงการลงทุนและยังไม่มีรายได้จากการดำเนินงาน
  จึงมีผลประกอบการขาดทุน โดยมีผลขาดทุนสุทธิจำนวน 10.45 และ 4.69 ล้านบาท ตามลำดับ
  และบริษัทได้รับรู้ผลขาดทุนจากเงินลงทุนดังกล่าวในงบการเงินของบริษัทที่แสดงเงินลงทุนตามวิธีส่วนได้เสียจำนวน
  3.14 ล้านบาท และ 1.41 ล้านบาท ในปี 2551-2552 ตามลำดับ คิดเป็นร้อยละ 11.17
  และร้อยละ 3.60 ของกำไรสุทธิ (ตามงบการเงินเฉพาะกิจการ) ของบริษัท

  บางจากไบโอฟูเอลได้ดำเนินการผลิตเชิงพาณิชย์ตั้งแต่เดือนธันวาคม 2552 เป็นต้นมา
  ซึ่งภายหลังจากเริ่มเปิดดำเนินดังกล่าวจนสิ้นปี 2553 บางจากไบโอฟูเอลมีผลประกอบการที่ดี
  มีกำไรสุทธิปี 2553 จำนวน 252.40 ล้านบาท
  และบริษัทรับรู้ส่วนแบ่งผลกำไรจากเงินลงทุนในบางจากไบโอฟูเอลในปี 2553 จำนวน 75.72
  ล้านบาท

  อย่างไรก็ตาม บริษัทอาจมีความเสี่ยงจากผลประกอบการของบางจากไบโอฟูเอล
  โดยผลประกอบการของบางจากไบโอฟูเอล
  จะมีผลกระทบโดยตรงต่อกำไรสุทธิและงบการเงินของบริษัท
  รายได้จากส่วนแบ่งกำไรหรือขาดทุนจากเงินลงทุนดังกล่าว จะไม่มีการหักต้นทุนใดๆ
  ในงบกำไรขาดทุนของบริษัท และเป็นรายได้ที่บริษัทไม่ต้องนำมาคำนวณภาษีเงินได้นิติบุคคล

  ดังนั้นหากบางจากไบโอฟูเอลมีผลประกอบการที่ดี จะทำให้บริษัทรับรู้กำไรจากเงินลงทุน
  และส่งผลให้กำไรสุทธิของบริษัทเพิ่มสูงขึ้น
  ในทางตรงกันข้ามหากผลประกอบการของบางจากไบโอฟูเอลไม่ดี
  หรือมีผลขาดทุนก็จะส่งผลต่อกำไรสุทธิของบริษัทให้ลดลงได้

  ทั้งนี้ ความเสี่ยงจากการประกอบธุรกิจของบางจากไบโอฟูเอล สรุปได้ดังนี้

(1) ความเสี่ยงจากความผันผวนของปริมาณและราคาวัตถุดิบ

  วัตถุดิบหลักในการผลิตไบโอดีเซล ได้แก่ น้ำมันปาล์มดิบ ซึ่งสกัดจากผลปาล์มทะลาย
  ที่มีการเพาะปลูกส่วนใหญ่ในแถบภาคใต้ของประเทศ
  ปริมาณผลปาล์มทะลายที่ใช้ในการผลิตขึ้นอยู่กับฤดูกาล และสภาพดินฟ้าอากาศ
  ซึ่งหากปัจจัยดังกล่าวไม่เอื้ออำนวยจะทำให้ผลผลิตปาล์มและน้ำมันปาล์มดิบมีปริมาณลดลง
  และอาจส่งผลให้ปริมาณวัตถุดิบไม่เพียงพอต่อการผลิตไบโอดีเซลได้
  รวมทั้งปัญหาข้อจำกัดเรื่องพื้นที่เพาะปลูกปาล์มที่ยังไม่มากเพียงพอ
  ในขณะที่ปัจจุบันโรงกลั่นน้ำมันบริสุทธิ์ที่เป็นผู้ผลิตน้ำมันปาล์มเพื่อการบริโภค
  และโรงงานผลิตไบโอดีเซลมีกำลังการผลิตเหลืออยู่อีกมาก
  ซึ่งในอนาคตหากโรงงานมีการเพิ่มปริมาณการผลิต ประกอบกับการบังคับใช้ไบโอดีเซล B100
  ผสมในน้ำมันดีเซลในสัดส่วนที่สูงขึ้น ตามนโยบายของรัฐบาลในการส่งเสริมการใช้พลังงานทดแทน
  อาจส่งผลทำให้เกิดปัญหาการขาดแคลนน้ำมันปาล์มดิบซึ่งเป็นวัตถุดิบหลักที่ใช้ในการผลิตไบโอดีเซลได้

  กราฟแสดงปริมาณผลผลิตน้ำมันปาล์มดิบในประเทศไทย ปี 2549 - 2552 และประมาณการปี
  2553

  []

  ที่มา : สำนักงานส่งเสริมการค้าสินค้าเกษตร กรมการค้าภายใน กระทรวงพาณิชย์

  นอกจากนี้
  น้ำมันปาล์มดิบเป็นสินค้าโภคภัณฑ์ที่มีการเปลี่ยนแปลงของราคาตามปริมาณอุปสงค์และอุปทานในตลาด
  ซึ่งในภาวะความไม่สมดุลของอุปสงค์และอุปทาน จะมีผลต่อเสถียรภาพของราคาน้ำมันปาล์มดิบ
  ทำให้ราคามีความผันผวนและอาจมีผลกระทบต่อต้นทุนการผลิตไบโอดีเซลได้

  ทั้งนี้ ตั้งแต่เริ่มดำเนินการผลิตเมื่อเดือนธันวาคม 2552 เป็นต้นมา
  บางจากไบโอฟูเอลมีการสั่งซื้อน้ำมันปาล์มดิบจากในประเทศทั้งหมด
  โดยรับซื้อโดยตรงจากผู้ผลิตหลายรายในแถบจังหวัดภาคใต้
  ซึ่งในช่วงที่ผ่านมาบางจากไบโอฟูเอลยังไม่ได้รับผลกระทบจากปัญหาขาดแคลนวัตถุดิบหรือความผันผวนของราคาวัตถุดิบดังกล่าว
  ถึงแม้ว่าผลผลิตน้ำมันปาล์มในช่วงเดือนพฤศจิกายน – เดือนธันวาคมปี 2553 ยังออกสู่ตลาดน้อย
  ไม่เพียงพอกับความต้องการใช้ ราคามีแนวโน้มเคลื่อนไหวอยู่ในเกณฑ์สูง
  ซึ่งจะส่งผลกระทบต่อต้นทุน และระดับราคาน้ำมันไบโอดีเซลในระยะต่อไป

  ความผันผวนของราคาน้ำมันปาล์มดิบส่งผลกระทบต่อการผลิตและต้นทุนการผลิตไบโอดีเซล
  ซึ่งหากต้นทุนการผลิตไบโอดีเซลอยู่ในระดับสูงจะเป็นอุปสรรคต่อการพัฒนาและการส่งเสริมการใช้พลังงานทดแทน
  ทั้งนี้ ตามนโยบายของภาครัฐจะมีการบังคับใช้น้ำมันไบโอดีเซล B5 ทั่วประเทศในปี 2554
  หลังจากที่เมื่อวันที่ 1 มิถุนายน 2553 ที่ผ่านมาได้มีการบังคับใช้น้ำมันไบโอดีเซล B3
  แทนน้ำมันไบโอดีเซล B2 ไปแล้ว
  การบังคับใช้ไบโอดีเซลผสมในน้ำมันดีเซลในสัดส่วนที่เพิ่มสูงขึ้นดังกล่าว
  จะทำให้เกิดความต้องการไบโอดีเซล B100 วันละประมาณ 3 ล้านลิตร
  คิดเป็นปริมาณน้ำมันปาล์มดิบประมาณปีละ 1 ล้านตันในปี 2554
  เพิ่มขึ้นจากปัจจุบันที่มีความต้องการน้ำมันปาล์มดิบประมาณวันละ 300,000-400,000 ตัน

  ความต้องการน้ำมันปาล์มดิบที่คาดว่าจะเพิ่มสูงขึ้นในอนาคต
  อาจทำให้เกิดปัญหาความไม่สมดุลย์ของอุปสงค์และอุปทานตามมา
  การเพิ่มปริมาณน้ำมันปาล์มดิบจะต้องสอดคล้องกับการขยายพื้นที่เพาะปลูกปาล์มน้ำมัน
  ซึ่งตามแผนพัฒนาปาล์มน้ำมันปี 2551-2555
  กระทรวงเกษตรและสหกรณ์ได้มีแผนเร่งขยายพื้นที่ปลูกปาล์มน้ำมันอีกจำนวน 2.5
  ล้านไร่ทั่วประเทศภายใน 5 ปีดังกล่าว โดยเป็นการเปลี่ยนปาล์มพันธุ์ดีในพื้นที่นาแล้ง
  สวนผลไม้ที่ให้ผลตอบแทนต่ำ ป่าเสื่อมโทรม พื้นที่ดินเปรี้ยว และพื้นที่ปลูกยางในที่ลุ่ม
  และเมื่อรวมกับพื้นที่เดิมประมาณ 3 ล้านไร่ จะทำให้มีพื้นที่ปลูกปาล์มทั้งสิ้นประมาณ 5.5
  ล้านไร่ในปี 2555 ซึ่งจะทำให้ผลผลิตปาล์มน้ำมันเพิ่มขึ้น
  สามารถรองรับการขยายตัวของอุตสาหกรรมไบโอดีเซลและการใช้ไบโอดีเซล B5 ในอนาคตได้

  บางจากไบโอฟูเอลได้ตระหนักถึงความเสี่ยงจากปัญหาความผันผวนของวัตถุดิบปาล์มน้ำมันดิบ
  ซึ่งเป็นต้นทุนหลักในการผลิตไบโอดีเซล
  โดยได้คัดเลือกผู้ผลิตที่มีคุณภาพและความน่าเชื่อถือเป็นคู่ค้ากว่า 30 โรงงาน
  ซึ่งจากการเปิดดำเนินงานมาจนถึงเดือนธันวาคม 2553 เป็นเวลาประมาณ 12 เดือน
  บางจากไบโอฟูเอลยังไม่เคยประสบปัญหาในการจัดหาวัตถุดิบดังกล่าว
  อีกทั้งได้มีการทำสัญญาซื้อขายน้ำมันปาล์มดิบในระยะยาว (3 ปี) กับ Supplier
  รายใหญ่บางราย โดยมีปริมาณตามที่ตกลงกันในแต่ละสัญญา
  สำหรับราคาซื้อขายจะอ้างอิงจากราคาตลาดของน้ำมันปาล์มดิบเป็นเกณฑ์

  นอกจากนี้ บางจากไบโอฟูเอลยังได้มีการส่งเสริม วิจัย และพัฒนาการปลูกพืชพลังงาน ได้แก่
  ปาล์มน้ำมันและสบู่ดำมาโดยตลอด
  โดยได้มีความร่วมมือกับสำนักงานพัฒนาวิทยาศาสตร์และเทคโนโลยีแห่งชาติ (สวทช.)
  ดำเนินโครงการปรับปรุงและพัฒนาพื้นที่การเกษตรบริเวณพื้นที่ทุ่งหลวงรังสิตตอนบน ครอบคลุม 5
  จังหวัดในบริเวณใกล้เคียง[1]
  โดยการส่งเสริมให้ชุมชนรวมกลุ่มกันเป็นสหกรณ์หรือวิสาหกิจชุมชนขนาดเล็ก เพื่อปลูกปาล์มน้ำมัน
  แล้วนำผลผลิตที่ได้มาขายให้กับโรงหีบเล็กๆที่ MTEC (ศูนย์เทคโนโลยีโลหะและวัสดุแห่งชาติ)
  ได้ทำไว้ที่อำเภอหนองเสือ จังหวัดปทุมธานี
  โดยบางจากไบโอฟูเอลจะเป็นผู้รับซื้อน้ำมันปาล์มดิบที่ผลิตได้
  ซึ่งโครงการส่งเสริมการปลูกพืชพลังงานในชุมชนดังกล่าว
  นอกจากจะช่วยแก้ปัญหาดินเปรี้ยวให้แก่เกษตร และสร้างรายได้ให้แก่ชุมชนแล้ว
  ยังช่วยเพิ่มแหล่งวัตถุดิบให้แก่บางจากไบโอฟูเอลได้อีกทางหนึ่ง

  อย่างไรก็ตาม
  ถึงแม้ว่าในปัจจุบันโรงกลั่นไบโอดีเซลของบางจากไบโอฟูเอลอาศัยวัตถุดิบจากปาล์มน้ำมันทั้งหมด
  แต่ในอนาคตสามารถที่จะดัดแปลงโรงกลั่นอีกเพียงเล็กน้อย เพื่อรองรับพืชพลังงานชนิดอื่นเพิ่มเติม
  โดยเฉพาะสบู่ดำที่มีคุณสมบัติไม่แข็งตัวเหมาะสำหรับผลิตไบโอดีเซลเพื่อส่งออกไปยังประเทศที่มีอากาศหนาว
  หากผลการศึกษาวิจัยปรากฏชัดเจนว่าคุ้มค่าและแข่งขันได้ทางธุรกิจ

(2) ความเสี่ยงจากการพึ่งพิงลูกค้ารายใหญ่

  ปัจจุบันผลิตภัณฑ์ไบโอดีเซลของบางจากไบโอฟูเอลส่วนใหญ่จำหน่ายให้แก่บริษัท
  บางจากปิโตรเลียม จำกัด (มหาชน) (“BCP”) ซึ่งเป็นบริษัทแม่ของบางจากไบโอฟูเอล (BCP
  ถือหุ้นบางจากไบโอฟูเอลร้อยละ 70) ซึ่งสัญญาซื้อขายผลิตภัณฑ์ไบโอดีเซล B100
  ระหว่างบางจากไบโอฟูเอล และ BCP กำหนดให้ BCP จะต้องรับซื้อผลิตภัณฑ์ไบโอดีเซล B100
  จากบางจากไบโอฟูเอลไม่น้อยกว่าร้อยละ 60 ของผลิตภัณฑ์ทั้งหมดที่บางจากไบโอฟูเอลผลิตได้
  เป็นระยะเวลา 8 ปี โดยมีราคาซื้อขายและเงื่อนไขการค้าปกติทั่วไป
  สำหรับผลิตภัณฑ์ไบโอดีเซลส่วนที่เหลือจำหน่ายให้แก่ผู้ค้าน้ำมันรายอื่นๆ

  บางจากไบโอฟูเอลอาจมีความเสี่ยงจากการพึ่งพิงลูกค้ารายใหญ่ (BCP) อย่างไรก็ตาม
  โอกาสที่จะสูญเสียลูกค้ารายใหญ่ดังกล่าวมีน้อยมาก เนื่องจาก BCP
  เป็นบริษัทแม่และเป็นผู้ก่อตั้งบางจากไบโอฟูเอล ตามโครงการพัฒนาพลังงานทดแทน
  โดยให้บางจากไบโอฟูเอลเป็นผู้ผลิตไบโอดีเซล B100 เป็นวัตถุดิบป้อนให้แก่ BCP
  ในการผลิตน้ำมันไบโอดีเซล ประกอบกับ BCP เป็นบริษัทน้ำมันขนาดใหญ่
  เป็นบริษัทจดทะเบียนในตลาดหลักทรัพย์แห่งประเทศไทย
  มีฐานะการเงินที่แข็งแกร่งและมีชื่อเสียงเป็นที่ยอมรับในธุรกิจ
  ดังนั้นโอกาสที่จะสูญเสียลูกค้ารายนี้ไปหรือโอกาสที่ลูกค้ารายนี้จะประสบปัญหาทางธุรกิจหรือปัญหาทางการเงิน
  จนส่งผลกระทบต่อการสั่งซื้อสินค้าจากบางจากไบโอฟูเอลจึงเกิดขึ้นน้อย นอกจากนี้
  บางจากไบโอฟูเอลยังมีความสามารถขายผลิตภัณฑ์ไบโอดีเซลให้กับลูกค้ารายอื่น
  ซึ่งประกอบด้วยผู้ค้าน้ำมันรายใหญ่อื่นๆ อีกหลายราย

(3) ความเสี่ยงจากการเปลี่ยนแปลงนโยบายของภาครัฐ

  ในปัจจุบันภาครัฐได้ส่งเสริมการผลิตและใช้ไบโอดีเซลทดแทนการใช้น้ำมันดีเซล
  เพื่อลดการนำเข้าน้ำมันจากต่างประเทศ เพิ่มความมั่นคงด้านพลังงาน
  และเป็นการส่งเสริมการใช้พลังงานทดแทนจากพืชอันเป็นผลผลิตภายในประเทศ
  โดยได้ให้ความช่วยเหลือและสนับสนุนผู้ประกอบการผลิตไบโอดีเซลหลายรูปแบบ อาทิ
  การส่งเสริมด้านวัตถุดิบหรือการขยายพื้นที่เพาะปลูกปาล์มน้ำมันที่จะนำมาใช้ผลิตไบโอดีเซล
  สนับสนุนผู้ประกอบการผลิตไบโอดีเซลตามสิทธิประโยชน์ของสำนักงานคณะกรรมการส่งเสริมการลงทุน
  (BOI) การบังคับใช้น้ำมันดีเซลหมุนเร็วที่ต้องผสมไบโอดีเซล (B100)
  การกำหนดราคาอ้างอิงการจำหน่ายไบโอดีเซล
  การสร้างตลาดสำหรับไบโอดีเซลโดยใช้มาตรการทางภาษีเพื่อให้ราคาขายปลีกน้ำมันไบโอดีเซลต่ำกว่าน้ำมันดีเซล
  การกำหนดลักษณะและคุณภาพของไบโอดีเซลเพื่อสร้างความเชื่อมั่นให้แก่ผู้บริโภค
  รวมทั้งการกำหนดอัตราเงินชดเชยที่ได้รับจากกองทุนน้ำมัน
  เนื่องจากราคาไบโอดีเซลที่ผลิตได้จะสูงกว่าราคาหน้าโรงกลั่นของน้ำมันดีเซลปกติ

  มาตรการสนับสนุนของภาครัฐดังกล่าว
  ล้วนเอื้อประโยชน์ให้กับผู้ประกอบการผลิตไบโอดีเซลเป็นอย่างมาก อย่างไรก็ตาม
  หากในอนาคตภาครัฐมีการเปลี่ยนแปลงนโยบายการสนับสนุนการผลิตและใช้ไบโอดีเซลทดแทนการใช้น้ำมันดีเซล
  อาจทำให้ผู้ประกอบการผลิตไบโอดีเซลได้รับผลกระทบ
  การลงทุนอาจไม่ได้รับผลตอบแทนตามที่ได้คาดการณ์ไว้
  หรือทำให้ได้รับผลตอบแทนลดลงและไม่คุ้มค่ากับการลงทุน
  อย่างไรก็ดีโอกาสที่ภาครัฐจะยกเลิกนโยบายสนับสนุนการผลิตไบโอดีเซลซึ่งเป็นอุตสาหกรรมพลังงานทดแทนมีน้อยมาก
  เนื่องจากการพัฒนาพลังงานทดแทนถือเป็นยุทธศาสตร์หลักของการพัฒนาพลังงานของประเทศไทย
  ในการเพิ่มความมั่นคงด้านพลังงานของประเทศ
  ด้วยการกระจายความเสี่ยงไม่ให้ต้นทุนพลังงานของประเทศผูกกับราคาน้ำมันปิโตรเลียมเพียงอย่างเดียว
  ซึ่งจะเป็นประโยชน์ และสร้างความเติบโต มั่นคงทางเศรษฐกิจของประเทศอย่างยั่งยืน

(4) ความเสี่ยงจากการลดลงของความต้องการใช้น้ำมันดีเซล

  เนื่องจากผลิตภัณฑ์ไบโอดีเซลของบางจากไบโอฟูเอล
  ใช้เป็นส่วนประกอบเพื่อนำไปผสมในน้ำมันดีเซลในสัดส่วนต่างๆ
  ความต้องการไบโอดีเซลจึงขึ้นกับแนวโน้มความต้องการใช้น้ำมันดีเซลในตลาด
  ซึ่งขึ้นอยู่กับภาวะการเติบโตทางเศรษฐกิจของประเทศ ความต้องการใช้รถยนต์
  แนวโน้มของราคาน้ำมันดีเซลหรือเชื้อเพลิงอื่นๆ
  ตลอดจนการเติบโตและการทดแทนกันของการใช้พลังงานในรูปแบบต่างๆ
  หากความต้องการใช้น้ำมันดีเซลเปลี่ยนแปลงไปจากที่คาดการณ์ไว้
  อาจส่งผลกระทบต่อการจำหน่ายไบโอดีเซลและรายได้ของบางจากไบโอฟูเอล

  บางจากไบโอฟูเอลมีการติดตามสถานการณ์ทางเศรษฐกิจต่างๆ
  ภาวะตลาดและแนวโน้มที่เกี่ยวข้องกับอุตสาหกรรมน้ำมันและพลังงานอื่นๆ
  ตลอดจนความต้องการพลังงานของประเทศทั้งในระยะสั้นและระยะยาว
  เพื่อจะได้ปรับตัวให้ทันต่อสถานการณ์ที่เปลี่ยนแปลง
  อันอาจส่งผลกระทบต่อผลการดำเนินงานในอนาคตได้

  2.2 ความเสี่ยงด้านการเงิน

  2.1.1 ความเสี่ยงจากอัตราแลกเปลี่ยน

  บริษัทสั่งซื้อสารเคมีและอุปกรณ์ โดยการนำเข้าจากผู้ผลิตในต่างประเทศเป็นส่วนใหญ่
  ซึ่งส่วนใหญ่มีการกำหนดราคาเป็นเงินสกุลดอลลาร์สหรัฐ โดยในปี 2551–2553
  บริษัทมีมูลค่าการนำเข้าสินค้าจากต่างประเทศเท่ากับ 415.96 ล้านบาท 473.16 ล้านบาท และ
  570.35 ล้านบาท ตามลำดับ หรือคิดเป็นร้อยละ 85.41 ร้อยละ 87.34 และร้อยละ 84.69
  ของมูลค่าการสั่งซื้อสินค้ารวม ตามลำดับ
  ในขณะที่บริษัทมีสัดส่วนการขายสินค้าในประเทศเกือบทั้งหมดและมีรายได้ส่วนใหญ่เป็นสกุลเงินบาท
  ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
  หากค่าเงินสกุลดอลลาร์สหรัฐแข็งค่าขึ้น จะทำให้บริษัทมีต้นทุนในการสั่งซื้อสินค้าเพิ่มขึ้น

  อย่างไรก็ตาม บริษัทมีนโยบายในการลดความเสี่ยงจากอัตราแลกเปลี่ยน
  โดยการทำสัญญาซื้อขายเงินตราต่างประเทศล่วงหน้า (Currency Forward Contract)
  กับสถาบันการเงินเพื่อป้องกันความเสี่ยงจากความผันผวนของอัตราแลกเปลี่ยนที่อาจส่งผลกระทบต่อผลการดำเนินงานของบริษัท
  ซึ่งโดยส่วนใหญ่แล้วบริษัทจะเสนอราคาให้แก่ลูกค้าเป็นเงินบาท โดยคำนวณจากราคาที่ผู้ผลิตสินค้า
  หรือ Supplier เสนอมาเป็นเงินสกุลต่างประเทศ เช่น เงินเหรียญสหรัฐ ยูโร และเยน
  เป็นต้น โดยใช้อัตราแลกเปลี่ยนเงินตราต่างประเทศที่ได้บวกเพิ่ม (Mark up)
  เพื่อให้ครอบคลุมค่าความเสี่ยงและความผันผวนต่างๆ
  จนถึงวันที่จะต้องชำระราคาค่าสินค้าให้แก่ผู้ผลิตหรือ Supplier
  รวมทั้งมีการทำสัญญาซื้อขายเงินตราต่างประเทศล่วงหน้าโดยมีอายุสัญญาเฉลี่ยประมาณ 3 เดือน
  ครอบคลุมระยะเวลาการสั่งซื้อใน แต่ละครั้ง
  ทั้งนี้บริษัททำสัญญาซื้อขายเงินตราต่างประเทศล่วงหน้าเพื่อลดความเสี่ยงจากอัตราแลกเปลี่ยนเท่านั้น
  โดยบริษัทไม่มีนโยบายเก็งกำไรจากอัตราแลกเปลี่ยน
  และสำหรับการนำเข้าสินค้าบางส่วนที่ไม่มีการทำสัญญาซื้อขายเงินตราต่างประเทศล่วงหน้า
  บริษัทมีการติดตามการเคลื่อนไหวของอัตราแลกเปลี่ยนอย่างใกล้ชิด
  ประกอบกับระยะเวลาระหว่างการสั่งซื้อสินค้าดังกล่าวกับช่วงเวลาชำระค่าสินค้าห่างกันไม่มาก
  ซึ่งบริษัทคาดว่าจะไม่ได้รับผลกระทบจากการเปลี่ยนแปลงอัตราแลกเปลี่ยน
  นอกจากนี้การขายสินค้าให้กับลูกค้ารายใหญ่บางรายที่มีมูลค่าสูง
  ลูกค้าและบริษัทสามารถตกลงร่วมกันในการขายสินค้าเป็นสกุลเงินตราต่างประเทศได้
  ซึ่งส่วนใหญ่กำหนดเป็นเงินดอลล่าร์สหรัฐ
  ทำให้บริษัทลดความเสี่ยงจากความผันผวนของอัตราแลกเปลี่ยนลงได้บางส่วน

  ทั้งนี้ที่ผ่านมาบริษัทได้รับผลกระทบจากอัตราแลกเปลี่ยนค่อนข้างน้อย โดยในปี 2551 – 2553
  บริษัทมีกำไรจากอัตราแลกเปลี่ยนเท่ากับ 0.49 ล้านบาท 0.71 ล้านบาท และ 3.07 ล้านบาท
  ตามลำดับ หรือคิดเป็นร้อยละ 0.08 ร้อยละ 0.10 และร้อยละ 0.40
  ของรายได้จากการขายรวม ตามลำดับ

  2.2 ความเสี่ยงด้านการให้สินเชื่อ

  การขายส่วนใหญ่ของบริษัทเป็นการขายโดยการให้สินเชื่อ
  ด้วยลักษณะของกลุ่มลูกค้าหลักปัจจุบันและนโยบายที่รัดกุมในการอนุมัติให้สินเชื่อ
  การทบทวนพิจารณาวงเงินสินเชื่อ
  และการติตตามการดำเนินงานของลูกค้าจากเฝ่ายขายของบริษัทอย่างใกล้ชิด
  ทำให้บริษัทไม่มีประวัติเรื่องหนี้เสียจากสินเชื่อ แต่มีการชำระหนี้ล่าช้าจากลูกค้าบางราย
  ซึ่งมากกว่าระยะเวลาเก็บหนี้เฉลี่ยของบริษัทที่ 70 วัน ในปี 2553
  บริษัทมีแผนธุรกิจที่จะขยายการขายสินค้าไปยังอุตสาหกรรม ที่มีการเจริญเติบโตและการแข่งขันสูง
  และมีระยะการให้สินเชื่อที่ยาวกว่าระยะเก็บหนี้เฉลี่ยของบริษัท ในปัจจุบัน
  ทำให้อาจส่งผลกระทบกับระยะเก็บหนี้เฉลี่ยของบริษัทที่ยาวขึ้น
  และความเสี่ยงในการรับชำระหนี้จากลูกค้าได้

  3. ความเสี่ยงด้านการบริหารจัดการ

-   ความเสี่ยงจากการมีผู้ถือหุ้นรายใหญ่ที่มีอำนาจกำหนดนโยบายการบริหาร

  ปัจจุบันนายกิตติ ชีวะเกตุ เป็นผู้ถือหุ้นรายใหญ่ของบริษัทคิดเป็นร้อยละ 57.13 และนายกิตติ
  ชีวะเกตุ ดำรงตำแหน่งเป็นกรรมการผู้จัดการของบริษัท
  ซึ่งมีเสียงข้างมากสามารถควบคุมมติที่ประชุมผู้ถือหุ้นได้เกือบทั้งหมด
  รวมทั้งสามารถควบคุมนโยบายและการบริหารงานในบริษัทได้
  โดยเฉพาะในการขอมติในเรื่องต่างๆ ที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้น
  ผู้ถือหุ้นรายอื่นของบริษัทอาจมีความเสี่ยงจากการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นใหญ่เสนอได้

  อย่างไรก็ตาม เพื่อให้การดำเนินธุรกิจของบริษัทเป็นไปอย่างโปร่งใส
  และมีการถ่วงดุลอำนาจดังกล่าว
  บริษัทจึงได้จัดโครงสร้างการบริหารจัดการโดยบุคลากรที่มีความรู้ความสามารถ
  และได้กำหนดขอบเขตการดำเนินงาน การมอบอำนาจให้แก่กรรมการและผู้บริหารอย่างชัดเจน
  มีการแต่งตั้งบุคคลภายนอกที่เป็นอิสระเข้าร่วมในคณะกรรมการบริษัทจำนวน 4 คน
  (เป็นกรรมการตรวจสอบ 3 คน) ซึ่งมากกว่ากึ่งหนึ่งของจำนวนกรรมการทั้งสิ้น 7 คน
  เพื่อทำหน้าที่ตรวจสอบ ถ่วงดุลการตัดสินใจ และพิจารณาอนุมัติรายการต่างๆ
  ก่อนนำเสนอต่อที่ประชุมผู้ถือหุ้น
  รวมทั้งบริษัทได้กำหนดมาตรการการทำรายการกับบุคคลที่อาจมีความขัดแย้งทางผลประโยชน์
  โดยจำกัดการออกเสียงของผู้ที่เกี่ยวข้อง
  นอกจากนี้บริษัทยังจัดให้มีหน่วยงานตรวจสอบภายในโดยการว่าจ้างบริษัทผู้ชำนาญการจากภายนอกที่ปฏิบัติงานเป็นอิสระและขึ้นตรงต่อคณะกรรมการตรวจสอบ
  โดยมีหน้าที่หลักในการดูแลระบบการควบคุมภายในเพื่อให้เป็นไปตามระบบที่ได้กำหนดไว้ ทั้งนี้
  เพื่อสร้างความมั่นใจให้แก่ผู้ถือหุ้นถึงความโปร่งใสและถ่วงดุลอำนาจในการบริหารงานของบริษัท

  4. ความเสี่ยงจากการลงทุนในโครงการใหม่

  บริษัทอยู่ในระหว่างดำเนินโครงการผลิตก๊าซชีวภาพอัดความดันสูง (Compressed Bio Gas:
  CBG) ซึ่งเป็นโครงการลงทุนใหม่ มูลค่าเงินลงทุนรวมทั้งสิ้นประมาณ 100 ล้านบาท
  หรือคิดเป็นร้อยละ 17 ของมูลค่าสินทรัพย์รวมของบริษัท ณ วันที่ 31 ธันวาคม 2553
  โดยจะเริ่มลงทุนในช่วงประมาณไตรมาสที่ 2 ของปี 2554 จนถึงต้นปี 2555
  และคาดว่าจะเริ่มดำเนินการผลิตได้ตั้งแต่ต้นปี 2555 เป็นต้นไป
  ซึ่งบริษัทมีความเสี่ยงจากการลงทุนในโครงการใหม่ ดังนี้

  1) ความเสี่ยงจากการไม่ได้รับการปฎิบัติตามข้อตกลงที่เกี่ยวข้องกับโครงการ

  ปัจจุบันโครงการอยู่ระหว่างการเตรียมการและเจรจาในขั้นตอนต่างๆ
  หลังจากที่บริษัทได้มีการศึกษาความเป็นไปได้ของโครงการในเบื้องต้นไปแล้ว
  และมีความคืบหน้าแล้วบางส่วน อาทิ
  การลงนามในหนังสือแสดงเจตน์จำนงตกลงความรับผิดชอบเพื่อพัฒนาโครงการผลิตก๊าซชีวภาพกับบริษัท
  มงคล แอนด์ ซันส์ฟาร์ม จำกัด (“มงคล แอนด์ ซันส์ฟาร์ม”)
  การลงนามในบันทึกข้อตกลงโครงการทดลองพัฒนาก๊าซชีวภาพที่ได้จากมูลสัตว์เพื่อการคมนาคม
  จังหวัดเชียงใหม่ กับบริษัท ปตท. จำกัด (มหาชน) (“ปตท.”)
  การได้รับบัตรส่งเสริมการลงทุนจากสำนักงานคณะกรรมการส่งเสริมการลงทุน
  และการได้รับหนังสือให้การสนับสนุนวงเงินสินเชื่อจากธนาคารพาณิชย์แห่งหนึ่ง
  ซึ่งข้อตกลงหรือการสนับสนุนทางการเงินดังกล่าว
  เป็นขั้นตอนเบื้องต้นเพื่อนำไปสู่การทำสัญญาที่สำคัญที่เกี่ยวข้องกับการดำเนินโครงการ ได้แก่

-   สัญญาเช่าที่ดินและสัญญาซื้อขายมูลสุกร กับ มงคล แอนด์ ซันส์ฟาร์ม

-   สัญญาซื้อขายก๊าซ CBG กับ ปตท.

-   สัญญาเงินกู้ กับธนาคารพาณิชย์

  อย่างไรก็ตาม
  โครงการอาจได้รับความเสี่ยงจากการไม่ได้รับการปฎิบัติตามข้อตกลงหรือข้อเสนอต่างๆเพื่อนำไปสู่การทำสัญญาที่เกี่ยวข้องกับการดำเนินโครงการ
  ซึ่งบริษัทตระหนักถึงความเสี่ยงที่อาจเกิดขึ้นดังกล่าว
  และได้พยายามเร่งรัดหาข้อสรุปเพื่อนำไปสู่การจัดทำและลงนามในสัญญา
  เพื่อให้มีผลผูกพันทางกฎหมายต่อไป
  โดยบริษัทคาดว่าจะสามารถลงนามในสัญญาเช่าที่ดินและสัญญาซื้อขายมูลสุกรกับมงคล แอนด์
  ซันส์ฟาร์ม ภายในเดือนเมษายน 2554 ลงนามในสัญญาซื้อขายก๊าซ CBG กับ ปตท.
  ภายในเดือนเมษายน 2554 และสัญญาเงินกู้กับธนาคารภายในไตรมาส 2 ปี 2554

  2) ความเสี่ยงด้านปริมาณและราคาขาย

  ปัจจุบันถึงแม้ว่าบริษัท และ ปตท. ได้ลงนามร่วมกันในบันทึกข้อตกลงโครงการผลิตก๊าซ CBG
  เพื่อใช้เป็นเชื้อเพลิงในรถยนต์ทดแทนการใช้ CNG ที่ปตท. จำหน่ายอยู่ในปัจจุบัน โดย ปตท.
  จะรับซื้อก๊าซ CBG ที่บริษัทผลิตได้ตามคุณสมบัติที่กำหนด
  ในราคาที่เหมาะสมและตามปริมาณที่ได้ตกลงกันทั้งหมด
  เพื่อนำไปจำหน่ายในสถานีบริการก๊าซเอ็นจีวีให้กับผู้ใช้รถยนต์
  โดยการเจรจาเพื่อดำเนินการทำสัญญารับซื้อก๊าซกับ ปตท.
  ได้ดำเนินการไปบ้างแล้วในหลักการที่สำคัญๆ แต่ยังไม่ถึงขั้นตอนของการลงนามในสัญญาดังกล่าว

  บริษัทจึงอาจมีความเสี่ยงหากไม่สามารถบรรลุข้อตกลงในสัญญาได้ตามที่ได้คาดการณ์ไว้
  อย่างไรก็ตามการเจรจาในเบื้องต้นเกี่ยวกับราคาขายก๊าซให้กับ ปตท. นั้น
  จะอ้างอิงจากสูตรการกำหนดราคาที่จะตกลงกันในรายละเอียดต่อไป ทั้งนี้ ที่ผ่านมา ปตท.
  ต้องรับภาระขาดทุนจากการจำหน่ายก๊าซเอ็นจีวีมาโดยตลอด
  โดยราคาขายปลีกก๊าซเอ็นจีวีถูกกำหนดโดยคณะกรรมการกลาง ประกอบด้วยหน่วยงานของภาครัฐ
  ได้แก่ สำนักนโยบายและแผนพลังงาน (สนพ.) กระทรวงพลังงาน
  และคณะกรรมการนโยบายพลังงานแห่งชาติ (กพช.) ซึ่งปัจจุบันมีราคาขายปลีกเท่ากับ 8.50
  บาทต่อกิโลกรัม โดยเป็นราคาที่ ปตท. ต้องรับภาระขาดทุนประมาณ 5-6 บาทต่อกิโลกรัม
  (การจำหน่ายก๊าซในสถานีบริการที่ห่างไกลจากแนวท่อส่งก๊าซธรรมชาติและสถานีบริการหลักเอ็นจีวีจะมีต้นทุนที่เพิ่มขึ้น)
  โดย ปตท. มีผลขาดทุนสะสม (ปี 2545-ปี 2552) จากการขายก๊าซเอ็นจีวีรวมประมาณ
  18,500 ล้านบาท[2] ตามประมาณการราคาที่บริษัทขายก๊าซให้กับ ปตท.
  เป็นราคาที่ถูกกว่าต้นทุนในปัจจุบันของ ปตท. ซึ่งเป็นราคาที่เหมาะสมและไม่เพิ่มภาระให้กับ
  ปตท. จึงมีความเป็นไปได้ที่บริษัทจะได้รับการตอบรับด้วยดีจาก ปตท.
  ทั้งในด้านปริมาณและราคารับซื้อตามที่ได้คาดการณ์ไว้

  ทั้งนี้ บริษัทให้ความสำคัญอย่างมากกับการทำสัญญารับซื้อก๊าซ CBG กับปตท.
  ซึ่งถือเป็นขั้นตอนที่สำคัญที่สุดในลำดับแรกของการดำเนินโครงการ
  การเจรจาเพื่อจัดทำสัญญาจะต้องทำด้วยความรอบคอบและเป็นธรรมของคู่สัญญาทั้งสองฝ่าย
  เพื่อนำไปสู่การดำเนินการหรือการทำข้อตกลงหรือสัญญาในลำดับต่อๆ ไป
  โดยบริษัทคาดว่าจะมีการลงนามในสัญญาดังกล่าวภายในเดือนเมษายนปี 2554

  3) ความเสี่ยงด้านเทคนิค

  เนื่องจากโครงการผลิตก๊าซ CBG เป็นโครงการใหม่ที่บริษัทยังไม่เคยมีประสบการณ์ด้านนี้โดยตรง
  บริษัทจึงอาจมีความเสี่ยงด้านเทคนิคจากการไม่สามารถดำเนินผลิตได้ตามที่คาดการณ์ไว้
  ซึ่งตามบันทึกข้อตกลงที่บริษัททำกับปตท. นั้น ปตท. ได้แสดงเจตนารมณ์ที่จะรับซื้อก๊าซ CBG
  จากบริษัทตามราคาและปริมาณที่ตกลงกันทั้งหมด หากบริษัทสามารถผลิตก๊าซ CBG
  ที่มีคุณสมบัติเหมาะสมที่จะนำไปจำหน่ายเป็นก๊าซเชื้อเพลิงในยานยนต์ได้
  และต้องมีคุณสมบัติเป็นไปตามประกาศกรมธุรกิจพลังงาน เรื่อง
  “กำหนดลักษณะและคุณภาพของก๊าซธรรมชาติสำหรับยานยนต์ พ.ศ. 2552”
  หรือที่จะมีการเปลี่ยนแปลงขึ้นในวันข้างหน้า

  บริษัทป้องกันความเสี่ยงที่อาจเกิดขึ้นจากการไม่สามารถผลิตได้ตามมาตรฐานดังกล่าว
  โดยในเดือนธันวาคม 2553 บริษัทได้ว่าจ้างบริษัท Rescom Engineering Inc.
  จากประเทศเยอรมัน ให้ทำการออกแบบ Conceptual Design
  เพื่อให้สามารถผลิตได้ตามปริมาณและมาตรฐานที่กำหนดโดย ปตท.
  และจะต้องสามารถผลิตได้โดยใช้วัตถุดิบที่หลากหลาย รวมกับเครื่องจักร อุปกรณ์บางส่วนจาก
  UOP
  ซึ่งเป็นผู้ผลิตในประเทศสหรัฐอเมริกาซึ่งมีความเชี่ยวชาญในการจัดการเทคโนโลยีให้กับอุตสาหกรรมต่างๆ
  รวมทั้งอุตสาหกรรมก๊าซ โดยการจัดหาเทคโนโลยีและเครื่องจักรดังกล่าว
  บริษัทจะต้องกำหนดเงื่อนไขการรับประกันความสำเร็จของการผลิตไว้ด้วย
  และจะต้องได้รับความร่วมมือด้านเทคนิคจากผู้เชี่ยวชาญเพื่อให้สามารถผลิตได้ตามมาตรฐานที่ได้ตกลงกัน

  4) ความเสี่ยงด้านวัตถุดิบ

  เนื่องจากในกระบวนการผลิต CBG ของโครงการ จะใช้มูลสุกรเป็นวัตถุดิบในการผลิต
  ซึ่งในการจัดหาวัตถุดิบดังกล่าว บริษัทมีข้อตกลงกับมงคล แอนด์ ซันฟาร์มที่จะเป็นผู้ให้เช่าที่ดิน
  ว่าจะส่งมูลสุกรทั้งหมดจากฟาร์มของมงคล แอนด์ ซันฟาร์มเพื่อใช้เป็นวัตถุดิบในการผลิตก๊าซ CBG
  ให้แก่บริษัท ทั้งนี้ มงคลแอนด์ ซันฟาร์ม นอกจากจะมีฟาร์มสุกรซึ่งเป็นที่ตั้งของโครงการแล้ว
  ยังมีฟาร์มสุกรอีก 1 แห่ง อยู่ไกลจากฟาร์มที่ตั้งของโครงการออกไปอีกประมาณ 60 กิโลเมตร
  ซึ่งจะเป็นแหล่งสำรองของวัตถุดิบในกรณีที่เกิดเหตุการณ์ที่ทำให้ปริมาณมูลสุกรที่ได้จากฟาร์มที่ตั้งโครงการไม่เพียงพอกับการผลิต

  อย่างไรก็ตามบริษัทอาจมีความเสี่ยงจากปัญหาการขาดแคลนวัตถุดิบ
  หากเกิดกรณีโรคระบาดในฟาร์มสุกรหรือเหตุสุดวิสัยอื่นใดที่ทำให้ไม่มีวัตถุดิบเพียงพอในการผลิต
  CBG บริษัทจึงได้มีการศึกษาการนำวัตถุดิบทางเลือกอื่นสำหรับใช้ในโครงการ เช่น มูลไก่
  ซังข้าวโพด เหง้ามัน เพื่อรองรับปัญหาการขาดแคลนวัตถุดิบที่อาจเกิดขึ้นได้ในอนาคต
  การใช้วัตถุดิบทดแทนดังกล่าวอาจส่งผลให้มีต้นทุนการผลิตสูงขึ้น
  และส่งผลให้ผลตอบแทนการลงทุนของโครงการลดลงได้

  5) ความเสี่ยงจากต้นทุนส่วนเพิ่ม (Cost Overrun)
  และความล่าช้าจากการก่อสร้างและติดตั้งเครื่องจักร

  ภายหลังจากว่าจ้างบริษัท Rescom Engineering Inc. ออกแบบ Conceptual Design
  แล้ว บริษัทได้ประเมินมูลค่าเงินลงทุนในโครงการรวมประมาณ 100 ล้านบาท
  ลดลงจากประมาณการเดิม 182 ล้านบาท โดยเงินลงทุนส่วนใหญ่เป็นการลงทุนก่อสร้างโรงงาน
  และซื้อเครื่องจักรและอุปกรณ์ต่างๆ ซึ่งมูลค่าเงินลงทุนดังกล่าวยังมีความไม่แน่นอน
  ขึ้นกับการคัดเลือกผู้รับเหมา
  การเสนอราคาสุดท้ายของผู้ผลิตหรือผู้ขายเครื่องจักรและอุปกรณ์ต่างๆ
  รวมทั้งขึ้นกับอัตราแลกเปลี่ยนเงินบาทเมื่อเทียบกับเงินสกุลต่างประเทศที่บริษัทนำเข้าเครื่องจักร
  ซึ่งหากมีการเปลี่ยนแปลงในปัจจัยต่างๆ
  ที่มีผลทำให้มูลค่าเงินลงทุนของโครงการเพิ่มขึ้นจากที่บริษัทได้ประเมินไว้
  อาจส่งผลกระทบให้อัตราผลตอบแทนจากการลงทุนไม่เป็นไปตามที่บริษัทได้คาดการณ์ไว้

  อย่างไรก็ตาม
  บริษัทเชื่อว่ามูลค่าเงินลงทุนที่ได้ประเมินไว้เป็นมูลค่าสูงสุดที่เป็นไปได้ของโครงการ
  โดยเป็นราคาสูงสุดที่ได้จากการสำรวจ ติดต่อ
  และเจรจากับผู้รับเหมาและผู้ผลิตหลายรายในเบื้องต้น
  ประกอบกับบริษัทได้สำรองค่าเผื่อการลงทุนเพิ่มเติม (Contingency cost) อีกร้อยละ 5
  ของต้นทุนค่าก่อสร้างและติดตั้งเครื่องจักร ทั้งนี้ เพื่อเป็นการลดความเสี่ยงจากปัญหา Cost
  Overrun บริษัทจะทำสัญญากับผู้รับเหมาหรือผู้ขายเครื่องจักรโดยกำหนดมูลค่าที่แน่นอน
  รวมทั้งกำหนดความรับผิดชอบในแต่ละส่วนงานไว้ในเงื่อนไขของสัญญาให้ชัดเจน

  นอกจากนี้ ความเสี่ยงจากความล่าช้าในการก่อสร้างและติดตั้งเครื่องจักร
  จะถูกจำกัดโดยการคัดเลือกผู้รับเหมาและผู้ผลิตเครื่องจักรที่มีชื่อเสียงและประสบการณ์
  โดยจะกำหนดวันแล้วเสร็จของแต่ละส่วนงานและเงื่อนไขค่าชดเชยกรณีล่าช้าไว้ในสัญญาให้ชัดเจน
  รวมทั้งบริษัทได้กำหนดผู้รับผิดชอบบริหารโครงการเพื่อติดตามดูแลและประเมินโครงการอย่างใกล้ชิด
  รวมทั้งติดตามสถานการณ์หรือปัจจัยต่างๆที่อาจส่งผลกระทบต่อโครงการ
  เพื่อช่วยลดผลกระทบที่อาจเกิดขึ้นจากความเสี่ยงดังกล่าว

  6) ความเสี่ยงจากการไม่มีที่ดินเป็นของตนเอง

  เนื่องจากการดำเนินโครงการผลิตก๊าซชีวภาพอัดความดันสูงของบริษัท บริษัทจะไม่ลงทุนในที่ดิน
  แต่จะทำสัญญาเช่าที่ดินระยะยาวระยะเวลาประมาณ 25-30 ปี กับมงคล แอนด์ ซันส์ฟาร์ม
  เพื่อใช้เป็นที่ตั้งของโครงการ รวมถึงอาคารโรงงานและเครื่องจักรที่ใช้ในการผลิต
  บริษัทจึงอาจมีความเสี่ยงจากการที่คู่สัญญาบอกเลิกสัญญาก่อนกำหนดเวลา
  ทำให้บริษัทได้รับความเสียหายและอัตราผลตอบแทนการลงทุนไม่เป็นไปตามที่คาดการณ์ไว้

  ทั้งนี้ บริษัทอาจถูกบอกเลิกสัญญาก่อนกำหนดได้ในกรณี ได้แก่ การผิดนัดชำระหนี้
  ผิดนัดชำระค่าเช่า การไม่ดำเนินการแก้ไขเหตุแห่งการผิดสัญญา
  หรือการถูกศาลสั่งให้เป็นบุคคลล้มละลาย เป็นต้น อย่างไรก็ดี
  เนื่องจากค่าเช่าตามสัญญาในแต่ละปี
  ซึ่งรวมถึงค่าเช่าตามสัญญาที่จะปรับเพิ่มในแต่ละช่วงเวลามีมูลค่าไม่มาก
  รวมทั้งการปฏิบัติตามเงื่อนไขต่างๆ ของสัญญา เช่น
  การตกลงใช้ทรัพย์สินเพื่อประกอบธุรกิจในโครงการผลิตก๊าซชีวภาพอัดความดันสูง การบำรุงรักษา
  การปรับปรุงทรัพย์สินที่เช่าให้อยู่ในสภาพดีตลอดระยะเวลาการเช่า
  การใช้ทรัพย์สินที่เช่าอย่างถูกต้องตามกฎหมาย เป็นสิ่งที่บริษัทต้องปฏิบัติตามอย่างเคร่งครัดอยู่แล้ว
  จึงคาดว่าโอกาสที่บริษัทจะไม่สามารถปฏิบัติได้ตามสัญญาและถูกบอกเลิกสัญญาก่อนกำหนดเวลาจะมีน้อยมาก

[1]
  ได้แก่ กรุงเทพฯตอนเหนือ ปทุมธานี สระบุรี นครนายก และฉะเชิงเทรา

[2] ที่มา : NGV FOCUS ปีที่ 5 ฉบับที่ 22 เมษายน 2553-มิถุนายน 2553